

**Retningslinjer for LNU Frifondmidler**

Retningslinjene vedtatt av NHFU sitt sentralstyre 13. april 2024.

Frifond er penger som skal gå til lokal frivillig barne- og ungdomsaktivitet. Frifond er midler NHFU får fra LNU1, som sentralstyret fordeler ut til regionlagene.

Støtten **kan** brukes til:

* medlemsaktivitet og arrangementer, som juleavslutning, sommerfest, hyttetur, helgesamling m.m.
* møtemat, snacks og alkoholfri drikke.
* utstyr og profileringsmateriell, som buttons, plakater, t-skjorter, osv.
* honorar til eksterne bidragsytere (kan ikke være medlem, tillitsvalgte eller nærstående til medlemmer eller tillitsvalgte).

Støtten skal **ikke** brukes til:

* sentralstyret eller til å finansiere sentral aktivitet.
* å lønne ansatte
* å samle inn penger
* arrangementer utenfor Norge eller til aktivitet i utlandet
* innkjøp av rusmidler, herunder også alkohol

Regionlagene kan kun kjøpe varer fra sentralleddet for å styrke den lokale aktiviteten, og sentralleddet kan ikke tjene penger på salget. Regionlagene kan kun bruke Frifond-midler til reisestøtte og deltakelse på sentrale arrangementer, eller til å dekke reise for besøk av sentralledd, dersom det styrker lokal aktivitet, er initiert og begrunnet av regionlaget selv, og skjer i begrenset omfang i organisasjonen.

Når sentralleddet markedsfører produkter og arrangementer overfor regionlagene, kan de ikke markedsføre at det er mulighet til å søke om Frifond-støtte til å kjøpe produktet eller delta på arrangementet.

Utdeling av frifondsmidler

Alle NHFU sine regionlag vil motta frifondsmidler, etter en fordelingsnøkkel. Fem prosent av frifondsmidlene går til administrasjon. Disse midlene utbetales så raskt som mulig etter at vedtak fra LNU kommer i løpet av juni. Aller siste frist for utbetaling av frifondsmidelene til NHFU sine regionlag er 31. desember søknadsåret.

Fordelingsnøkkelen er som følger:

1. 50 % av tildelte Frifondsmidler fordeles flatt til tellende regionlag.
2. Regionlag som ikke er tellende, men som er i oppstartsfasen kan motta 5000,- Kriteriet for å motta etableringsstøtte er at laget består av minimum 5 medlemmer, som har et ønske om å starte opp regional aktivitet. Etableringsstøtte kan søkes om på lik linje med prosjektmidlene.
3. Regionlagene kan søke sentralleddet om prosjektmidler. Tellende regionlag kan søke, basert på følgende fordelingsnøkkel:
   * 1. Lag med mer enn 100 medlemmer kan motta midler opp til 50 000,-
     2. Lag med 60 til 99 medlemmer kan motta prosjektmidler opp til 35 000,-
     3. Lag med 30 til 59 medlemmer kan motta prosjektmidler opp til 20 000,-
     4. Lag med 5 til 29 medlemmer kan motta prosjektmidler opp til 5 000,-

Rapportering av brukte frifondmidler

NHFU sine regionlag må rapportere på bruken av midlene innen fristen. Rapportering gjøres ved at man bruker rapporteringsmalen som sendes ut fra sentralleddet. Dersom et regionlag ikke har brukt opp pengene, kan de heller ikke få nye frifondsmidler før eventuelle restmidler er returnert sentralleddet.

Det skal i tillegg komme tydelig frem i regionlagene sine regnskap og årsmeldinger hva frifondsmidlene har blitt brukt til. Fristen for å levere regnskap og årsmelding der det kommer frem hva frifondsmidlene har blitt brukt til, er 1. juni hvert år.

Hvis et regionlag ikke bruker opp frifondsmidlene innen rapporteringsfristen, vil NHFU kreve pengene i retur, innberette dette til LNU og søke midlene overført til neste år.

Ubrukte frifondmidler

Eventuelle restmidler regionlagene har igjen ved rapporteringsfristen, må tilbakebetales sentralleddet før nye midler kan betales ut. Administrasjonen søker LNU om å få ubrukte midler overført til neste år ved rapporteringen den 1. mars. Midler som blir godkjent overført blir fordelt sammen med de nye midlene. Regionlaget kan også søke sentralleddet om å få sine returnerte og overførte midler utbetalt til seg, i istedenfor at de blir jevnt fordelt. Regionlaget må da vise til at de har planlagt aktivitet eller medlemsarbeid som midlene skal brukes til.

Klage

NHFU sine regionlag har muligheter til å klage på utbetalingen. NHFU sitt sentralstyre vil da behandle klagen innen 4 uker og svare regionlaget.

Viktige datoer

**15. april søknadsåret:** Søknadsfrist for NHFU sentralt for å søke frifondsmidler.

**1. juni søknadsåret:** Søknadsfrist for regionlagene til sentralleddet.

**1. september søknadsåret:** Regionlagene må ha rapportert bruken av midler fra foregående år og restmidler må være tilbakebetalt sentralleddet.

**15. september søknadsåret:** Sentralleddet utbetaler til regionlagene.  
**31. desember søknadsåret:** Absolutt siste frist for NHFU sentralt til å dele ut frifondsmidler til regionlagene.

**31. januar påfølgende år:** Regionlagene sender årsrapporter til sentralleddet.  
**1. mars påfølgende år:** Siste frist for NHFU sentralt til å levere rapport til LNU.  